32005D0091
L 031/61
JURNALUL OFÍCIAL AL UNIUNII EUROPENE
DECIZIA COMISIEI
din 2 februarie 2005
de stabilire a perioadei după care vaccinul antirabic este considerat în curs de valabilitate
[notificată cu numărul C(2005) 190]
(Text cu relevanță pentru SEE)
(2005/91/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind condițiile de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolul 20,
întrucât:
(1)
Regulamentul (CE) nr. 998/2003 stabilește condițiile de sănătate animală care se aplică circulației necomerciale a pisicilor, câinilor și dihorilor, precum și normele privind controlul acestor deplasări.
(2)
Acest regulament prevede că animalele de companie trebuie să fie însoțite de un pașaport care să ateste vaccinarea sau, după caz, revaccinarea (rapel) antirabică în curs de valabilitate, în conformitate cu recomandările laboratorului de fabricație.
(3)
Recomandările fabricantului vaccinului indică în mod clar sfârșitul perioadei de imunitate și data până la care trebuie efectuată revaccinarea (rapelul).
(4)
Regulamentul (CE) nr. 998/2003 nu stabilește durata necesară instalării imunității la turbare. Din nevoia de claritate privind legislația comunitară, ar trebui să se prevadă o perioadă dincolo de care vaccinarea sau revaccinarea (rapel) antirabică trebuie considerată în curs de valabilitate.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Fără a aduce atingere cerințelor stabilite la articolele 6 și 8 din Regulamentul (CE) nr. 998/2003, în sensul articolului 5 alineatul (1) litera (b) din acest regulament, un vaccin antirabic este considerat ca fiind în curs de valabilitate 21 de zile după încheierea protocolului de vaccinare cerut de fabricant pentru prima vaccinare în țara unde se administrează vaccinul.
Cu toate acestea, vaccinul antirabic este considerat în curs de valabilitate începând cu data revaccinării (rapel) la care vaccinul este administrat în cursul perioadei de valabilitate indicată de fabricantul unui vaccin anterior în țara în care s-a administrat vaccinul precedent. Vaccinul este considerat ca fiind o primă vaccinare în lipsa certificării sanitar-veterinare care să ateste vaccinarea precedentă.
Articolul 2
Prezenta decizie se aplică de la 7 februarie 2005.
Articolul 3
Prezenta decizie se adresează statelor membre.
Adoptată la Bruxelles, 2 februarie 2005.